ກະຊວງປ້ອງກັນຄວາມ ສະຫງົບ ສປປ ລາວ ແລະ ກະຊວງປ້ອງກັນຄວາມສະຫງົບ ສສ ຫວຽດນາມ ສືບຕໍ່ຮ່ວມມືຫຼາຍດ້ານທີ່ສຳຄັນ
ດຍຕອບສະໜອງຕາມຄຳເຊີນຂອງສະຫາຍ ພົອ ໂຕເລິມ ກຳມະການກົມການເມືອງສູນກາງພັກ ລັດຖະມົນຕີກະຊວງປ້ອງກັນຄວາມສະຫງົບ ສສ ຫວຽດນາມ; ສະຫາຍ ພົນເອກ ວິໄລ ຫຼ້າຄຳຟອງ ກຳມະການກົມການເມືອງສູນກາງພັກ ຮອງນາຍົກລັດຖະມົນຕີ ລັດຖະມົນຕີກະຊວງປ້ອງກັນຄວາມ ສະຫງົບ ສປປ ລາວ ພ້ອມດ້ວຍຄະນະນຳຂັ້ນສູງກະຊວງປ້ອງກັນຄວາມສະຫງົບລາວ ໄດ້ເຄື່ອນໄຫວຢ້ຽມຢາມສັນທະວະໄມຕີ ສສ ຫວຽດນາມ ຢ່າງ ເປັນທາງການ ໃນລະຫວ່າງວັນທີ 25-27 ຕຸລາ 2022; ພິທີຕ້ອນຮັບຄະນະນຳ ກະຊວງ ປກສ ລາວ ໄດ້ຈັດຂຶ້ນຢ່າງເປັນທາງການໃນຕອນບ່າຍຂອງວັນທີ 25 ຕຸລາ 2022 ຢູ່ທີ່ກະຊວງປ້ອງກັນຄວາມສະຫງົບ ສສ ຫວຽດນາມ ໂດຍການໃຫ້ກຽດຕ້ອນຮັບຢ່າງອົບອຸ່ນຂອງສະຫາຍ ພົອ ໂຕ ເລິມ ພ້ອມດ້ວຍຄະນະ.
ຈາກນັ້ນ, ຄະນະນຳທັງສອງກະຊວງ ກໍໄດ້ເຂົ້າພົບປະ ພ້ອມກັນຕີລາຄາຄືນການປະຕິບັດແຜນການຮ່ວມມືຊ່ວຍເຫຼືອກັນລະຫວ່າງສອງກະຊວງ ໃນປີ 2022 ຜ່ານມາ, ແມ່ນມີປະສິດທິຜົນດີ ແລະ ມີໝາກຜົນຕົວຈິງໃນຫຼາຍດ້ານ, ເຊິ່ງສາມາດຮັບປະກັນສະຖຽນລະພາບທາງດ້ານການເມືອງ, ຄວາມເປັນລະບຽບຮຽບຮ້ອຍຂອງສັງຄົມໃຫ້ແກ່ສອງປະເທດ ແລະ ສ້າງເງື່ອນໄຂອໍານວຍຄວາມສະດວກໃຫ້ແກ່ກຳລັງປ້ອງກັນຄວາມສະຫງົບ ປະຊາຊົນສອງຊາດ ມີໂອກາດໃນການສ້າງສາ ແລະ ພັດທະນາປະເທດຊາດຂອງຕົນໃຫ້ນັບມື້ໄດ້ຮັບການປັບປຸງຢ່າງໜັັກແໜ້ນ ແລະ ມີແບບແຜນທັນສະໄໝເປັນກ້າວໆ.
ສໍາລັບທິດທາງແຜນການຮ່ວມມື ປະຈໍາປີ 2023, ທັງສອງກະຊວງແມ່ນເຫັນດີສືບຕໍ່ພົວພັນຮ່ວມມືກັນຕາມຂົງເຂດວຽກງານທີ່ໄດ້ພົວພັນຮ່ວມມືກັນຜ່ານມາ, ໂດຍສະເພາະແມ່ນການປະສານສົມທົບ, ສະໜັບສະໜູນຊ່ວຍເຫຼືອເຊິ່ງກັນແລະກັນ ໃນການຮັບປະກັນຄວາມສະຫງົບ, ຄວາມເປັນລະບຽບຮຽບຮ້ອຍຂອງສັງຄົມ, ການປ້ອງກັນຄວາມປອດໄພໃຫ້ແກ່ເຫດການທາງດ້ານການເມືອງ, ດ້ານການຕ່າງປະເທດທີ່ສໍາຄັນ, ເພີ່ມທະວີການປະສານສົມທົບກັນໃຫ້ແໜ້ນແຟ້ນໃນການຕ້ານອາຊະຍາກໍາ ທີ່ເປັນອັນຕະລາຍຮ້າຍແຮງ ເຊັ່ນ: ອາຊະຍາກໍາຢາເສບຕິດ, ອາຊະຍາກໍາສວຍໃຊ້ເຕັກໂນໂລຊີທັນສະໄໝ, ການຟອກເງິນ, ການນຳໃຊ້ເງິນປອມ, ການຄ້າມະນຸດ, ອາຊະຍາກຳສິ່ງແວດລ້ອມ ແລະອື່ນໆ, ສືບຕໍ່ຮ່ວມມືປະສານສົມທົບກັນຢ່າງສະໜິດແໜ້ນ ເພື່ອຕອບຕ້ານການເຄື່ອນໄຫວຂອງພວກບໍ່ດີ, ອິດທິກໍາລັງປໍລະປັກໃສ່ຮ້າຍປ້າຍສີ, ແບ່ງແຍກຄວາມສາມັກຄີລະຫວ່າງສອງປະເທດ ລາວ-ຫວຽດນາມ ໂດຍສະເພາະແມ່ນຜ່ານລະບົບສື່ສັງຄົມອອນລາຍ, ສືບຕໍ່ຮ່ວມມືຊ່ວຍເຫຼືອທາງດ້ານອຸປະກອນເຕັກນິກທີ່ຈໍາເປັນ ເພື່ອຮັບໃຊ້ວຽກ ງານປ້ອງ ກັນຄວາມສະຫງົບຂອງຊາດ ແລະ ຄວາມເປັນລະບຽບຮຽບຮ້ອຍຂອງສັງຄົມ ທັງປະກອບເຂົ້າໃນການກະກຽມປ້ອງກັນກອງປະຊຸມອາຊຽນໃນປີ 2024 ທີ່ໃກ້ຈະມາເຖິງ ເຊິ່ງ ສປປ ລາວ ຈະເປັນເຈົ້າພາບ; ສືບຕໍ່ຊຸກຍູ້ບັນດາໂຄງການທີ່ສອງກະຊວງກໍາລັງດໍາເນີນໃຫ້ສໍາເລັດຕາມຄາດໝາຍ; ນໍາສະເໜີລັດຖະບານ ເພື່ອຂໍການຊ່ວຍເຫຼືອສ້າງສູນບໍາບັດຜູ້ຕິດຢາເສບຕິດ ແລະ ຖານຂໍ້ມູນປະຊາກອນແຫ່ງຊາດ ໃຫ້ ສປປ ລາວ, ສືບຕໍ່ຊຸກຍູ້ການຈັດຕັ້ງປະຕິບັດໂຄງການກໍ່ສ້າງຫ້ອງການປະສານງານຕ້ານອາຊະຍາກໍາຂ້າມຊາຍແດນ ຈໍານວນ 287 ຫຼັງ ແລະ ໂຄງການກໍ່ສ້າງວິທະຍາຄານການເມືອງປ້ອງກັນຄວາມສະຫງົບ ປະຊາຊົນ ລາວ ໃຫ້ສໍາເລັດ ແລະ ທັນຕໍ່ເປີດສົກຮຽນປີ 2023, ສືບຕໍ່ຮ່ວມມືດ້ານວຽກງານຮ່ວມມືກໍ່ສ້າງກໍາລັງ, ການແລກ ປ່ຽນຄະນະຜູ້ແທນ, ພັກຜ່ອນ-ຢ້ຽມຢາມ ແລະ ປິ່ນປົວສຸຂະພາບ.
ໂອກາດດັ່ງກ່າວ, ກໍໄດ້ມີການລົງນາມແຜນການຈັດຕັ້ງປະຕິບັດສັນຍາຮ່ວມມືປະຈຳປີ 2023 ຕາງໜ້າກະຊວງ ປກສ ລາວ ໂດຍສະຫາຍ ພົອ ວິໄລ ຫຼ້າຄຳຟອງ ຕາງໜ້າກະຊວງ ປກສ ຫວຽດ ນາມ ໂດຍ ສະຫາຍ ພົອ ໂຕ ເລິມ.
ພາຍຫຼັງສຳເລັດພິທີພົບປະສອງຝ່າຍ ກໍໄດ້ມີພິທີປະດັບຫຼຽນໄຊ ແລະ ໃບຍ້ອງຍໍຂອງກະຊວງ ປກສ ລາວ ໃຫ້ບຸກຄົນ ກະຊວງປ້ອງກັນຄວາມສະຫງົບ ຫວຽດນາມ ຈຳນວນ 36 ສະຫາຍ ຄື:
- ຫຼຽນໄຊພິລະອາດຫານຊັ້ນ I ຈຳນວນ 3 ສະຫາຍ, ຊັ້ນ III ຈຳນວນ 2 ສະຫາຍ
- ຫຼຽນໄຊແຮງງານ ຊັ້ນ I ຈຳນວນ 1 ສະຫາຍ
- ຫຼຽນໄຊແຮງງານຊັ້ນ II ຈຳນວນ 6 ສະຫາຍ
- ຫຼຽນໄຊແຮງງານຊັ້ນ III ຈຳນວນ 8 ສະຫາຍ
- ຫຼຽນກາແຮງງານ 1 ສະຫາຍ
- ມອບໃບຍ້ອງຍໍຂອງກະຊວງປ້ອງ ກັນຄວາມສະຫງົບລາວ 15 ສະຫາຍ.
ໂອກາດທີ່ຄະນະນໍາກະຊວງ ປກສ ລາວ ຢ້ຽມຢາມສັນທະວະໄມຕີຢ່າງເປັນທາງການຢູ່ ສສ ຫວຽດນາມໃນຄັ້ງນີ້ ກໍໄດ້ເຂົ້າຢ້ຽມຂໍ່ານັບ ສະ ຫາຍ ຟ້າມ ມິງ ຈິງ ກຳມະການກົມການເມືອງສູນກາງພັກ ນາຍົກລັດຖະມົນຕີ ແຫ່ງ ສສ ຫວຽດນາມ. ສະຫາຍ ພົອ ວິໄລ ຫຼ້າຄຳຟອງ ໄດ້ຕາງ ໜ້າຄະນະນຳເອົາຄວາມຢື້ຢາມຖາມຂ່າວ, ຄວາມຮັກແພງສາມັກຄີອັນສະໜິດ ແໜ້ນຈາກການນຳພັກ-ລັດຂອງ ສປປ ລາວ ມາ ເຖິງສະຫາຍນາຍົກລັດຖະມົນຕີ ແຫ່ງ ສສ ຫວຽດນາມ ພ້ອມດ້ວຍການ ນຳພັກ-ລັດ ແລະ ປະຊາຊົນຫວຽດນາມ ອ້າຍນ້ອງ ພ້ອມນັ້ນກໍໄດ້ລາຍງານຈຸດປະສົງໃນການເດີນທາງເຄື່ອນໄຫວຢ້ຽມຢາມ ສສ ຫວຽດນາມ ໃຫ້ສະຫາຍ ນາຍົກລັດຖະມົນຕີ ແຫ່ງ ສສ ຫວຽດນາມ ໄດ້ຮັບຊາບ. ຈາກນັ້ນ, ສະຫາຍ ຟ້າມ ມິງ ຈິງ ກໍໄດ້ສະແດງຄວາມຕ້ອນຮັບ ແລະ ຊົມເຊີຍຕໍ່ຄະນະນຳກະຊວງ ປກສ ໃນການມາຢ້ຽມຢຽມ ແລະ ເເຮັດວຽກຢູ່ ສສ ຫວຽດນາມ ເວົ້າສະເພາະກໍແມ່ນການເຮັດວຽກຮ່ວມກັບກະຊວງປ້ອງກັນຄວາມສະຫງົບ ສສ ຫວຽດ ນາມ ພ້ອມນັ້ນສະຫາຍຍັງໄດ້ເນັ້ນ ໜັກໃຫ້ສອງກຳລັງສືບຕໍ່ເສີມຂະຫຍາຍສາຍພົວພັນທີ່ເປັນມູນເຊື້ອສະຫງ່າງາມ ລະຫວ່າງລາວ-ຫວຽດນາມໃຫ້ໝັ້ນຄົງທະນົງແກ່ນ, ສືບຕໍ່ຮັດແໜ້ນສາຍພົວພັນແບບພິເສດ-ການຮ່ວມມືຮອບດ້ານໃຫ້ເລິກເຊິ່ງກວ້າງຂວາງ, ສຸມໃສ່ພັດທະນາສອງກຳລັງໃຫ້ ເຕີບໃຫຍ່ເຂັ້ມແຂງຮັບປະກັນໃຫ້ສອງປະເທດລາວ-ຫວຽດນາມ ມີຄວາມສະຫງົບ-ປອດໄພ, ປະຊາຊົນສອງຊາດໄປມາຫາສູ່ກັນຢ່າງສະດວກສະບາຍ ສ້າງຄວາມເຂັ້ມແຂງໃນການປົກປັກຮັກສາ ແລະ ພັດທະນາປະເທດຊາດໃຫ້ຈະເລີນຮຸ່ງເຮືອງ.